বছরের শুরুতেই সুখবর দিল আবহাওয়া দফতর। খুব শীঘ্রই শীতের দেখা পাবে বাংলার মানুষ। আলিপুর আবহাওয়া দফতর জানিয়েছে, বাংলাদেশ ও উত্তরপ্রদেশের মধ্যে যে ঘূর্ণাবর্তটি ছিল, তা আগামীকাল অর্থাৎ বুধবার সরে যাচ্ছে। তাই উত্তুরে হাওয়া দাপট বাড়াবে বলেই জানিয়েছে আবহাওয়া অফিস।
শীত মানেই বাঙালির কাছে উৎসবের মরশুম। পিকনিক থেকে শুরু করে পার্টি— সবের জন্যই বাঙালি অপেক্ষা করে থাকে কনকনে শীতের। কিন্তু বড়দিন আর বর্ষবরণ, কোনটাতেই শীতের পোশাকে সেভাবে নিজেকে সাজাতে পারেননি তাঁরা। হালকা সোয়েটার বা চাদরেই কাজ হয়ে গিয়েছে। ঘূর্ণাবর্তটির কারণে শীত ছিল শত মাইল দূরে। 
কিন্তু আগামী কাল থেকে ঘূর্ণাবর্তটি সরে যাওয়ার ফলে কনকনে ঠান্ডা পড়তে পারে বুধ-বৃহস্পতিবার থেকে। 
 
 

আজ, মঙ্গলবার কলকাতার তাপমাত্রা ছিল ১৫ ডিগ্রি, যা স্বাভাবিকের থেকে ২ ডিগ্রি বেশি। আগামী বুধ ও বৃহস্পতিবার থেকে তাপমাত্রা এক লাফে ৩ ডিগ্রি নেমে ১২-১৩ ডিগ্রিতে গিয়ে দাঁড়াবে। এক কথায় কলকাতা-সহ দক্ষিণবঙ্গের জেলাগুলিতে জাঁকিয়ে শীত পড়বে বলে জানিয়েছে আবহাওয়া দফতরের কর্মী জি কে দাস।